DECRETO 3/2026, do 26 de xaneiro, polo que se regula a utilización da marca Xacobeo 2027.
Consellería de Presidencia, Xustiza e Deportes — I. Disposicións xerais — 02/02/2026

Os Camiños de Santiago supoñen historicamente un constante fluxo de peregrinos e peregrinas que, no seu itinerario cara a Santiago de Compostela, veñen construíndo unha cultura común europea ao longo de máis de mil anos de historia en común.
A política desenvolvida pola Xunta de Galicia a principios dos anos noventa do século pasado revitalizou os Camiños de Santiago e fixo que nas últimas décadas estes camiños experimentasen un extraordinario auxe, vivindo un novo tempo de peregrinación, de intercambio de ideas, de culturas e de nacionalidades, que converten os Camiños de Santiago e Galicia en elementos referenciais en Europa e en gran parte do mundo.
Non se pode esquecer, ademais da vertente cultural e relixiosa, o efecto económico e xerador de riqueza que producen os Camiños de Santiago, especialmente nos anos santos, que afecta non só a cidade de Santiago de Compostela senón todo o territorio galego.
En consecuencia, a celebración do Ano Santo Xacobeo no ano 2027 constitúe para a Comunidade Autónoma de Galicia unha oportunidade de potenciación de Galicia, así como de promoción e de reforzo da dimensión internacional dos Camiños de Santiago e da propia Comunidade, e comporta un amplo despregamento de actuacións en distintos ámbitos.
O artigo 1 do Real decreto lei 8/2025, do 8 de xullo, polo que se declaran diversas iniciativas e programas como acontecementos de excepcional interese público, recoñece á celebración do «Ano Santo Xacobeo 2027» a consideración de acontecemento de excepcional interese público para os efectos do disposto no artigo 27 da Lei 49/2002, do 23 de decembro, de réxime fiscal das entidades sen fins lucrativos e dos incentivos fiscais ao mecenado. A duración do programa de apoio a este acontecemento abrangue desde o 1 de xullo de 2025 ata o 30 de xullo de 2028.
A programación que se desenvolverá incluirá todo tipo de acontecementos e actividades culturais, sociais, artísticos, musicais e deportivos, actuacións de investigación, publicacións, proxectos didácticos, así como as iniciativas relacionadas co desenvolvemento turístico, cultural e a acollida aos visitantes e peregrinos no marco da celebración dun evento que constitúe, pois, a mellor oportunidade para promocionar a nosa comunidade, reforzando a dimensión internacional do Camiño de Santiago.
O decreto estrutúrase en tres artigos, unha disposición adicional única, unha disposición transitoria única e dúas disposicións derradeiras.
O articulado regula a utilización da marca «Xacobeo 2027» polo sector público autonómico de Galicia e por outras persoas ou entidades, e o fomento do uso da marca polas entidades locais galegas, respectivamente.
A disposición adicional única prevé a posibilidade de que o Consello Xacobeo poida introducir algunha variación na marca «Xacobeo 2027», xa que o citado órgano aprobará o logotipo oficial do acontecemento «Ano Santo Xacobeo 2027», co fin de lograr unha identidade visual única e común a todas as actuacións que desenvolven os membros do Consello en beneficio dunha maior promoción a nivel nacional e internacional do Ano Santo.
A disposición transitoria establece a utilización do material impreso de papelaría corporativa existente no momento da entrada en vigor deste decreto, ata o seu esgotamento.
Finalmente, as disposicións derradeiras regulan o desenvolvemento normativo, así como a vixencia da norma, que se estenderá desde o día seguinte ao da súa publicación ata o 31 de decembro de 2028.
O Manual de identidade gráfica, que se xunta como anexo, establece os principios básicos que se aplicarán a toda a gama de produtos de comunicación da marca «Xacobeo 2027». O seu obxectivo é darlle á imaxe da marca identidade e coherencia na súa comunicación. A identidade constrúese ao redor de dous elementos esenciais: a cuncha de vieira, símbolo histórico do Camiño de Santiago, e unha tipografía personalizada.
O Manual de identidade vai dirixido ao sector público autonómico, e establécese, así mesmo, a posibilidade de que o resto de persoas, entidades e institucións non integrantes do citado sector público autonómico soliciten, á Axencia de Turismo de Galicia, as correspondentes licenzas e autorizacións para o seu uso, o que se outorgará con suxeición á normativa vixente en materia de propiedade intelectual e industrial.
Para o desenvolvemento e promoción deste é imprescindible a correcta aplicación e o respecto á normativa existente para o uso da imaxe corporativa.
O Decreto 196/2012, do 27 de setembro, polo que se crea a Axencia de Turismo de Galicia e se aproban os seus estatutos, establece que a Axencia de Turismo de Galicia asume a dirección e coordinación das actuacións relacionadas coa posta en valor cultural e turística do Camiño de Santiago, a súa promoción, a xestión da imaxe corporativa do Xacobeo, así como calquera outra acción que redunde en beneficio do Camiño de Santiago.
Na súa virtude, por proposta da persoa titular da Consellería de Presidencia, Xustiza e Deportes, no exercicio das facultades outorgadas pola Lei 1/1983, do 22 de febreiro, de normas reguladoras da Xunta e da súa Presidencia, e logo de deliberación do Consello da Xunta de Galicia, na súa reunión do 26 de xaneiro de 2026,
Artigo 1.
Utilización da marca «Xacobeo 2027» pola Administración xeral e o sector público autonómico de Galicia
1. Os departamentos da Administración xeral da Comunidade Autónoma de Galicia, os seus organismos autónomos, axencias públicas autonómicas, entidades públicas empresariais, consorcios autonómicos, fundacións do sector público autonómico e sociedades mercantís públicas autonómicas, sen prexuízo da observancia dos elementos básicos da identidade corporativa da Xunta de Galicia, aprobados polo Decreto 112/2021, do 22 de xullo, utilizarán como elementos adicionais os símbolos da marca «Xacobeo 2027», reflectidos no correspondente Manual básico, que figura como anexo deste decreto, en todas as súas accións de comunicación audiovisuais, escritas ou plásticas ata o 31 de decembro de 2028.
2. A Administración xeral da Comunidade Autónoma de Galicia e as demais entidades do sector público autonómico de Galicia, nas súas relacións de colaboración con outras administracións ou entidades dependentes, deberán exixir, sempre que o seu obxecto o permita, que se faga constar a marca «Xacobeo 2027».
Artigo 2.
Utilización da marca «Xacobeo 2027» por outras persoas e entidades
1. A utilización da marca «Xacobeo 2027» por persoas físicas ou xurídicas, entidades e institucións non integrantes da Administración xeral e do sector público autonómico da Comunidade Autónoma requirirá solicitude dirixida á Axencia de Turismo de Galicia, que é a competente para outorgar as correspondentes licenzas e autorizacións.
2. As licenzas e autorizacións outorgaranse con suxeición á normativa vixente en materia de propiedade intelectual e industrial e condicionadas en todo caso ao respecto das normas de uso contidas no Manual de identidade gráfica.
Artigo 3.
Fomento do uso da marca «Xacobeo 2027»
A Administración xeral da Comunidade Autónoma de Galicia e as demais entidades do sector público autonómico de Galicia fomentarán o emprego por parte das entidades locais galegas da marca «Xacobeo 2027» e informaranas sobre a posibilidade de solicitar a oportuna autorización para o seu uso en todas as súas actuacións, especialmente nas de comunicación pública e promoción.
Disposición adicional única.
Modificación da marca «Xacobeo 2027»
A marca «Xacobeo 2027» poderá sufrir variacións segundo o que acorde o Consello Xacobeo no exercicio das funcións que lle atribúe o Real decreto 1431/2009, do 11 de setembro, polo que se organiza o Consello Xacobeo, modificado polo Real decreto 403/2025, do 27 de maio, polo que se modifican o Real decreto 1431/2009 e outros reais decretos.
Disposición transitoria única.
Réxime transitorio
1. Seguirán sendo utilizadas pola Administración xeral da Comunidade Autónoma de Galicia e as demais entidades do sector público autonómico de Galicia, ata que se esgoten, as existencias de material impreso de papelaría corporativa anteriores á entrada en vigor deste decreto.
2. Con independencia do establecido no número anterior, a marca «Xacobeo 2027» aplicarase, sempre que proceda, á adquisición, reposición ou reedición de todo elemento que deba exhibila.
Disposición derradeira primeira.
Habilitación
Habilítase a persoa titular da Consellería de Presidencia, Xustiza e Deportes para o desenvolvemento regulamentario das disposicións contidas neste decreto.
Disposición derradeira segunda.
Entrada en vigor
Este decreto entrará en vigor o día seguinte ao da súa publicación no
Diario Oficial de Galicia
, e estenderá a súa vixencia ata o 31 de decembro de 2028.
Santiago de Compostela, vinte e seis de xaneiro de dous mil vinte e seis